Π. ΚΟΥΚΟΥΛΟΠΟΥΛΟΣ: 
Με μεγάλη χαρά και ικανοποίηση παρουσιάζουμε σήμερα μία ολοκληρωμένη επιστημονική μελέτη που αφορά έναν κρίσιμο τομέα, αυτόν της διαχείρισης αστικών στερεών αποβλήτων στην χώρα μας. 

Η ικανοποίησή μας είναι πραγματικά πολύ μεγάλη γιατί είναι μία ολοκληρωμένη εργασία του Ινστιτούτου Τοπικής Αυτοδιοίκησης της ΚΕΔΚΕ, ενός εργαλείου που δημιουργήσαμε πριν από δύο ακριβώς χρόνια και με ευθύνη πάνω από όλα, στεκόμαστε σήμερα απέναντι σε αυτό το τεράστιο πρόβλημα που αντιμετωπίζει η χώρα μας και το οποίο δεν νομίζω ότι χρειάζεται να το περιγράψω γιατί το βιώνουμε όλοι μας παντού και ιδιαίτερα βέβαια εδώ στην Αττική.

Εδώ και αρκετά χρόνια έχουμε υιοθετήσει ως κεντρικό μας στόχο την σύγκλισή μας με την ευρωπαϊκή πραγματικότητα, παλεύουμε για την αποκέντρωση και αποκέντρωση όπως ξέρετε,  σημαίνει αρμοδιότητα και αρμοδιότητα σημαίνει ευθύνη.

Έτσι λοιπόν, θέλω να πω προκαταβολικά και πριν από οτιδήποτε άλλο ότι αυτό που σήμερα παρουσιάζουμε ενώπιόν σας είναι μία πράξη ευθύνης και δεν είναι βέβαια η μοναδική. 

Θέλω εντελώς συνοπτικά να θυμίσω ότι πριν ακριβώς από δύο χρόνια πήραμε συγκεκριμένη πρωτοβουλία σε συνεργασία με το ΙΓΜΕ και το Πανεπιστήμιο Αιγαίου και έτσι μέρος από τους εκατοντάδες χώρους ανεξέλεγκτης διάθεσης απορριμμάτων, τους λεγόμενους ΧΑΔΑ, δεν υπάρχει σήμερα γιατί κινητοποιηθήκαμε, κάναμε τις μελέτες και σε συνεργασία με το Υπουργείο Εσωτερικών και ΠΕΧΩΔΕ, διασφαλίσαμε και τους πόρους για αυτήν την ενέργεια. 

Πριν από 18 μήνες, πενταμελής αντιπροσωπεία της ΚΕΔΚΕ είχε επισκεφτεί τις Βρυξέλλες, όπου σε μακρά συνεργασία και με την κυρία Χούμπνερ και με τον κύριο Δήμα, τον αρμόδιο Έλληνα Επίτροπο για θέματα περιβάλλοντος, είχαμε ενημερωθεί αναλυτικά και ενδελεχώς και γενικότερα για το τι κυοφορείται στα πλαίσια του Δ΄ Κοινοτικού Πλαισίου Στήριξης, του ΕΣΠΑ, και ειδικότερα βέβαια για το τι κυοφορείται ως κατεύθυνση νομικού περιεχομένου αλλά και ως χρηματοδότηση σε αυτόν τον τομέα της διαχείρισης απορριμμάτων. Μάλιστα προχωρήσαμε το καλοκαίρι πέρσι, πριν από περίπου 10 μήνες, σε μία ημερίδα ενημέρωσης των συναδέλφων μας αιρετών Δημάρχων και τεχνοκρατών στους Δήμους,  για το τι τεκταίνεται σε επίπεδο Ευρωπαϊκής Ένωσης. Όπως έχω υπόψη μου, ήταν και η μόνη επίσημη δημόσια διαδικασία σε μία προσπάθεια να ενημερώσουμε για το τι κυοφορείται.

Τέλος, πριν από 11 μήνες ζήτησα από το Επιστημονικό Συμβούλιο του ΙΤΑ, του Ινστιτούτου Τοπικής Αυτοδιοίκησης του οποίου είναι πρόεδρος ο καθηγητής κύριος Δ. Τσάτσος, να συγκροτηθεί μία ομάδα με επιστήμονες υψηλού κύρους προκειμένου να αγγίξει το καυτό και ακανθώδες πρόβλημα της διαχείρισης απορριμμάτων και ζήτησα, εμφαντικά μάλιστα, να ασχοληθεί ειδικότερα με το πρόβλημα της Αττικής, για να μην περιοριστούμε σε εκθέσεις ιδεών, αλλά να μιλήσουμε για το δια ταύτα.

Για να προλάβω και τυχόν ερωτήσεις, η εντολή – επιτρέψτε μου να πω, χωρίς εισαγωγικά – και η κατεύθυνση από την πλευρά τη δική μου ως Προέδρου, του Ινστιτούτου και της ΚΕΔΚΕ, προς την ομάδα, ήταν μία και μοναδική: Να αξιολογηθεί η διεθνής εμπειρία, να γίνει μία προσπάθεια ολοκληρωμένης προσαρμογής της στην Ελλάδα, να υπάρξει σχέδιο πρότασης για το ξεπέρασμα της κρίσης, της διαρκούς κρίσης που βιώνουμε με τα απορρίμματα και να ξεπεράσουμε αυτήν την τριτοκοσμική κατάσταση και κυρίως βέβαια και πάνω από όλα, να δουλέψει η ομάδα χωρίς περιορισμούς, με απόλυτη ελευθερία και με σεβασμό μόνο στην επιστημονική αλήθεια και σε τίποτα άλλο. Δεν νομίζω ότι υπάρχει άλλος δρόμος να προσεγγίζουμε προβλήματα στην Ελλάδα. Ο άλλος δρόμος είναι να γράφουν οι παπάδες την ιστορία, διάφοροι ανευθυνοϋπεύθυνοι να μας λένε τι να κάνουμε με τα σκουπίδια και ούτως καθεξής. Νομίζω πως στην χώρα μας κάποτε πρέπει να πάρουμε διαζύγιο με αυτές τις λογικές. 

Θέλω να ευχαριστήσω ιδιαίτερα την επιστημονική ομάδα και τον υπεύθυνο καθηγητή, κύριο Δημήτριο Λάλα, που θα μας παρουσιάσει ευθύς αμέσως την μελέτη, για την εξαιρετική πραγματικά δουλειά που έκαναν. 

Πρέπει να πω ότι φρόντισα ακριβώς λόγω της σπουδαιότητας του θέματος, να παραστώ και εγώ στο Επιστημονικό Συμβούλιο του Ινστιτούτου πριν από μία εβδομάδα, όταν παρουσιάστηκε η τελική έκθεση συμπερασμάτων. Έχει μεγάλη σημασία ότι έτυχε μίας υποδοχής η εργασία αυτή, που ανάλογη δεν υπήρξε για καμία από τις εξαιρετικές δουλειές που έκανε σε αυτά τα δύο  χρόνια το Ινστιτούτο Τοπικής Αυτοδιοίκησης. 

Είναι μία πραγματικά εξαιρετική δουλειά. Μία δουλειά που κράτησε έντεκα μήνες, δεν κόστισε καθόλου πολύ και νομίζω πως αποτελεί μία τομή στα πράγματα μέχρι τώρα γιατί πολύ απλά λέει τα πράγματα με το όνομά τους.

Εγώ και μόνο για αυτόν τον λόγο, θέλω και να συγχαρώ την ομάδα και να εκφράσω δημόσια την ικανοποίησή μου. 

Φυσικά λόγω ακριβώς αυτού του χαρακτηριστικού της μελέτης, φιλοδοξούμε και θέλω να πιστεύω ότι έτσι θα συμβεί, ότι η μελέτη δεν έρχεται να κλείσει, αλλά έρχεται να ανοίξει το ζήτημα σήμερα. Έρχεται να το ανοίξει υπεύθυνα και ολοκληρωμένα. 

Πιστεύω ότι θα προκαλέσουμε έναν διάλογο στο εσωτερικό της Αυτοδιοίκησης πρώτα από όλα, με τον τεχνικό και επιστημονικό κόσμο της χώρας, με την επίσημη θεσμοθετημένη Πολιτεία, έτσι ώστε στο τέλος όλοι από κοινού να υιοθετήσουμε τις λύσεις, να οριοθετήσουμε συγκεκριμένα την ευθύνη του καθενός επιπέδου διοίκησης και Αυτοδιοίκησης, για να μπορέσουμε να βγούμε από αυτό το αδιέξοδο στο οποίο βρίσκεται η χώρα μας.

Θέλω να αναφέρω δέκα σημεία τα οποία έχουν άμεσα ή έμμεσα σχέση και με την δουλειά την οποία θα ακούσετε από τον κύριο Λάλα. 
Σημείο πρώτο. Θα πρέπει να έχουμε υπόψη μας ότι ο τομέας της διαχείρισης αστικών στερεών αποβλήτων ή απορριμμάτων, όπως και να τα πούμε, ανήκει στον ανεπτυγμένο κόσμο σε έναν από τους τρεις ταχύτερα αναπτυσσόμενους κλάδους της οικονομίας, τα τελευταία 15 τουλάχιστον χρόνια. Με την Ελλάδα στον τομέα αυτόν να αποτελεί θλιβερή εξαίρεση. 

Δεύτερον. Οι παράμετροι που προσδιορίζουν τις επενδύσεις και την αποτελεσματικότητά τους είναι πολλοί. Στην Ελλάδα όμως ο σημαντικότερος παράγοντας που επηρεάζει το πραγματικό κόστος της επένδυσης, δεν είναι άλλος από τα κονδύλια της Ευρωπαϊκής Ένωσης και σε αυτό το σημείο είναι καλό να θυμίσω ότι το Δ΄ Κοινοτικό Πλαίσιο Στήριξης χρηματοδοτεί συγκεκριμένες ενέργειες και προτεραιότητες και όχι ό,τι θέλουμε εμείς, έχει κλείσει το ζήτημα από την Ευρωπαϊκή Ένωση και δεύτερον είναι καλό να θυμίσω, μεταφέρω επίσημη ενημέρωσή μου από το Υπουργείο Οικονομίας και Οικονομικών, ότι μετά την αναθεώρηση του ΑΕΠ, το Ε΄ Κοινοτικό Πλαίσιο Στήριξης αναμένεται να είναι κάπου στο 1/4 του Δ΄ Κοινοτικού Πλαισίου.

Εν ολίγοις, τα χρήματα από την Ευρωπαϊκή Ένωση στα οποία έχουμε συνηθίσει, δεν θα υπάρχουν μετά από το 2013 με την επάρκεια που υπάρχουν τα τελευταία χρόνια και στην νέα προγραμματική περίοδο μέχρι το 2013, κατά συνέπεια τα πράγματα είναι πολύ πιο σοβαρά από όσο γνωρίζουμε.

Τρίτο σημείο στο οποίο θέλω αν εστιάσω την προσοχή σας, είναι ότι στην εποχή της πληροφορίας κανένας δεν κατέχει το μονοπώλιο της γνώσης. Για αυτό ακριβώς και κανένας δεν μπορεί να μας εμποδίσει να ξέρουμε τι συμβαίνει αλλού.

Τέταρτο σημείο, είναι η απάντηση σε ένα κρίσιμο ερώτημα, στο οποίο απαντά με πολύ επάρκεια νομίζω και επιστημονική τεκμηρίωση η μελέτη μας. Τι γίνεται σε όλον τον κόσμο, να το ξέρουμε. Προκύπτει ένα ερώτημα: Υπάρχει ελληνική ιδιαιτερότητα; 

Η ελληνική ιδιαιτερότητα υπάρχει. Όπως θα ακούσετε στη συνέχεια από τον κύριο Λάλα, αυτή αφορά τον όγκο των παραγομένων απορριμμάτων, όπου σε όλες τις χώρες μειώνεται τις ανεπτυγμένες και σε εμάς αυξάνεται. 

Ελληνική ιδιαιτερότητα υπάρχει στο ότι είναι άλλη η σύνθεση των σκουπιδιών και γιατί δεν γίνεται ανακύκλωση στην πηγή και γιατί έχουμε διαφορετικό καταναλωτικό και διατροφικό πρότυπο από τις άλλες ευρωπαϊκές και αμερικάνικες χώρες, χώρες με τις οποίες θέλουμε να συγκρινόμαστε και προς τις οποίες να συγκλίνουμε. 

Επίσης, υπάρχει ελληνική ιδιαιτερότητα στο ότι έχουμε συγκεντρωμένο τον μισό περίπου πληθυσμό σε ένα σημείο της χώρας, στην Αττική και μία μεγάλη διασπορά στον νησιωτικό χώρο. 

Ναι, αυτές είναι ιδιαιτερότητες. Κατά τα άλλα, νομίζω πως αν θέλουμε να κάνουμε μία σοβαρή κουβέντα για τα απορρίμματα, καλό θα είναι να πάρουμε διαζύγιο από τον συνήθη νεοελληνικό λαϊκισμό που κρυπτόμενοι πίσω από δήθεν, ανύπαρκτες ελληνικές ιδιαιτερότητες, προσπαθούμε να οικοδομήσουμε λύσεις και προτάσεις που δεν υπάρχουν. 

Έτσι λοιπόν, το πέμπτο σημείο είναι ότι δεν δαιμονοποιούμε και δεν θεοποιούμε αντιστοίχως καμία λύση, γιατί πρέπει όλες να τις βάλουμε στο τραπέζι και από έναν συνδυασμό τους, όπως θα ακούσετε στην συνέχεια, δεν μένω άλλο σε αυτό το σημείο γιατί είναι και το βασικότερο συμπέρασμα της μελέτης, μόνο έτσι μπορούμε να φτάσουμε σε ένα πραγματικό αποτέλεσμα που δεν θα έχει καμία σχέση με την πραγματική κατάσταση. Όχι δαιμονοποίηση λοιπόν των διαφόρων λύσεων που υπάρχουν και αναφέρομαι ευθέως στην καύση και την ενεργειακή αξιοποίηση, ούτε φυσικά και θεοποίησή τους. 
Όλα έχουν τα υπέρ και τα κατά και καλά θα κάνουμε να τα βάλουμε στο τραπέζι, να τα δούμε ψυχρά και ψυχρά να τα αξιολογήσουμε.

 Το έκτο σημείο είναι ένα ιδιαίτερο κρίσιμο σημείο που αφορά όλους μας. Νομίζω ότι ένας άλλος μύθος λαϊκίστικος με τον οποίο πρέπει να τελειώνουμε, είναι ο μύθος του κόστους, όπως αυτός έρχεται κάθε φορά με αφορμή τις αυξήσεις που αποφασίζουν τα Δημοτικά Συμβούλια της χώρας για τα τέλη καθαριότητας. 

Να το πάρουμε απόφαση στη χώρα μας ότι η προστασία του περιβάλλοντος κοστίζει και παντού στον πολιτισμένο κόσμο το κόστος αυτό το επωμίζονται οι χρήστες και οι παραγωγοί. Δεν υπάρχει κανένας αόρατος πατερούλης, ο οποίος έρχεται να καλύψει αυτό το κόστος. Εμάς αφορά πρώτα από όλους ως πολίτες και αυτούς που εκλέγουμε για να διαχειρίζονται τους λογαριασμούς μας. Να ξέρουμε, το ξανά λέω ευθέως και εμφαντικά, ότι αν κάνουμε μία περιβαλλοντικά αποδεκτή, επιστημονικά τεκμηριωμένη, εναρμονισμένη με την Ευρώπη και με προοπτική διαχείριση απορριμμάτων, το κόστος που σήμερα όλοι επιβαρυνόμαστε, θα ανέβει. Να το πω χωρίς περιστροφές για να μην κρυβόμαστε πίσω από το δάκτυλό μας. Μία συστηματική περιβαλλοντική πολιτική και προστασία κοστίζει. Όποιος έχει να μας πει από πού μπορούμε να πάρουμε άλλα λεφτά, ας έρθει να μας το υποδείξει για να το μάθουμε και εμείς. 

Σε αυτό το σημείο θέλω να  εστιάσω την προσοχή σας στο έβδομο σημείο. Το κόστος λειτουργίας πια και όχι επενδύσεων, στην Αυτοδιοίκηση έχει ξεπεράσει αισίως σε εισπράξεις, σε κόστος, όπως θέλετε πείτε το, το ένα δις ευρώ. 

Είναι ένας τεράστιος λογαριασμός, ο μεγαλύτερος λογαριασμός ουσιαστικά ιδίων πόρων που διαχειρίζεται η Αυτοδιοίκηση και βέβαια εδώ προκύπτει άμεσα το ερώτημα: «Δηλαδή, τι μας λες κύριε Δήμαρχε και Πρόεδρε της ΚΕΔΚΕ; Ότι δεν υπάρχει κανένα πρόβλημα σε αυτούς τους λογαριασμούς, στις αυξήσεις;»

Υπάρχουν δύο πολύ σημαντικά προβλήματα, όχι όμως στα ποσοστά των αυξήσεων κατά την ταπεινή μου γνώμη. Τα μεγάλα προβλήματα είναι τα εξής: Πρώτον, ότι υπάρχει φοβερά άδικη κατανομή γιατί το κριτήριο είναι το τετραγωνικό και πάει η σπάθη επί δικαίων και αδίκων χωρίς να αναγνωρίζει εισοδηματική στάθμη και οικονομική  δυνατότητα και παραγωγή και όγκου σκουπιδιών και έτσι εγώ που μένω σε 100 τετραγωνικά και παράγω 100 κιλά την ημέρα, πληρώνω το ίδιο τέλος με τον γείτονά μου που έχει μισό εισόδημα από εμένα και μένει και αυτός σε σπίτι παλιό 100 τετραγωνικών και παράγει ενδεχομένως το ένα τρίτο γιατί είναι πολύ χαμηλότερης εισοδηματικής στάθμης από εμένα. 

Είναι λοιπόν πολύ άδικη η κατανομή των βαρών και είναι πολύ κακή η ποιότητα των υπηρεσιών που παρέχουμε όλοι οι Δήμοι με βάση αυτά που εισπράττουμε. 

Αυτά ναι, είναι δύο αυτοτελή προβλήματα, αλλά δεν πρέπει να τα συγχέουμε με το γεγονός πως αν πάμε σε ολοκληρωμένη διαχείριση, αναγκαστικά θα μιλήσουμε και για διαφορετικά κόστη. Για να λέμε τα πράγματα με το όνομά τους. 

Στο σημείο αυτό θα πρέπει να πω το όγδοο βασικό σημείο που έχει σχέση και με την μελέτη και με την πραγματικότητα, ότι το κόστος που μας αφορά όλους ως πολίτες και χρήστες των υπηρεσιών καθαριότητας και παραγωγούς αστικών στερεών απορριμμάτων, δεν είναι μόνο αυτό που πληρώνουμε μέσω των λογαριασμών της ΔΕΗ απευθείας, από την τσέπη μας, αλλά υπάρχει και ένα εξίσου μεγάλο κόστος σε κάποιες περιπτώσεις, όπως στην Ελλάδα σήμερα με την μονομέρεια των ΧΑΔΑ και των ΧΥΤΑ, υπάρχει ένα άλλο  κόστος μετρήσιμο, το μετρήσαμε και εδώ ίσως είναι η μεγαλύτερη καινοτομία της μελέτης, κατά την δική μου γνώμη, θα τα πει ο κύριος Λάλας καλύτερα  από εμένα. Υπάρχει και ένα άλλο κόστος όχι άυλο, πραγματικό, το οποίο το πληρώνουμε με έμμεσο τρόπο πάλι μέσα από τις τσέπες μας ως φορολογούμενοι πολίτες, το οποίο δεν το αντιλαμβανόμαστε ότι έχει άμεση συσχέτιση με το χάλι μας στην διαχείριση απορριμμάτων.
Μικρό παράδειγμα για να γίνω κατανοητός, για να μην νομίζετε ότι λέω πράγματα προς εντυπωσιασμό. Το μεθάνιο για παράδειγμα, είναι υπεύθυνο και άρα τιμωρείται αντιστοίχως με πρόστιμα, είναι 21 φορές χειρότερη εκπομπή αερίου από το διοξείδιο του άνθρακα. Λένε λοιπόν όταν μιλάνε για την καύση: «Μα θα κάνουμε καύση, ενεργειακή αξιοποίηση, να συμβάλλουμε στο φαινόμενο του θερμοκηπίου, άρα να πληρώνουμε για αγορά δικαιωμάτων;» 

Το μεθάνιο που βγαίνει από τους ΧΥΤΑ και τις χωματερές είναι 21 φορές ακριβότερο και αυτά τα δικαιώματα σιγά-σιγά, μέρα με την μέρα, τα πληρώνουμε. 

Το ένατο σημείο και το δέκατο, αφορά την υφιστάμενη κατάσταση και τις ευθύνες. Για αυτό, επειδή είναι τεράστιο το θέμα, θα περιοριστώ σε μία κυριολεκτικά τηλεγραφική αναφορά.

Η υφιστάμενη κατάσταση είναι προφανώς τριτοκοσμική – χωρίς περιστροφές – στην χώρα μας, με λίγες φωτεινές εξαιρέσεις για να επιβεβαιώνουν τον κανόνα. Τι άλλη απόδειξη χρειαζόμαστε, όταν εμείς παλεύουμε για να καλύψουμε ΧΑΔΑ, χώρους ανεξέλεγκτης διάθεσης απορριμμάτων, αγωνιζόμαστε και παλεύουμε στο Επικρατείας με την Αττική και σε όλη την Ελλάδα, στα Γιάννενα, στην Πέλλα, στην Σάμο και παντού, να χωροθετήσουμε, να κάνουμε αποδεκτές χωροθετήσεις ΧΥΤΑ και η Ευρωπαϊκή Ένωση αποφάσισε ήδη από τα τέλη του 2005 ότι  ΧΥΤΑ δεν χρηματοδοτεί και εμείς αγωνιζόμαστε να τους χωροθετήσουμε. Η Ευρωπαϊκή Ένωση λέει ότι ΧΥΤΑ δεν χρηματοδοτεί. Από πού θα τους χρηματοδοτήσουμε; Από το ΠΔΕ; Είναι τεράστια ερωτήματα δηλαδή, καθόλου δευτερεύοντα, για το τι θα κάνουμε τα επόμενα χρόνια. Αυτά που βιώνουμε στην Αττική, που βιώνει ένα ιδιαίτερο πρόβλημα κατά καιρούς με τα σκουπίδια στους δρόμους, είναι αποτέλεσμα, δεν είναι η αιτία του προβλήματος βέβαια.

Τέλος, το ζήτημα των ευθυνών, θέλω να πω χωρίς περιστροφές, ευθύνες έχουμε όλοι. Ευθύνες έχει η Πολιτεία και οι κυβερνήσεις διαχρονικά, έχει βαριές και η προηγούμενη, έχει και η σημερινή όσο και αν ο αρμόδιος Υπουργός ΠΕΧΩΔΕ προσπαθεί τεχνηέντως να τις φορτώσει μονομερώς στους προηγούμενους. Έχει και ο ίδιος, μπορώ να σας πω αν θέλετε ποιες, όπως και μπορώ να σας πω επίσης ποιες είναι και οι προηγούμενες. 

Λοιπόν, έχουν βαρύτατες και σοβαρές ευθύνες για αυτό το χάλι μας. Έχει βαρύτατες και σοβαρές ευθύνες η Τοπική Αυτοδιοίκηση και έχει βαριές και σοβαρές ευθύνες και η κοινωνία, την οποία, όντας συνήθως επιρρεπείς στον λαϊκισμό, την χαϊδεύουμε, διότι δεν ξέρω κανέναν Δήμαρχο και κανέναν Υπουργό που να ευθύνεται για την νεοελληνική συνήθεια να πετάμε τα πακέτα τσιγάρα, ότι περισσεύει από εκεί που τρώμε, από τα αυτοκίνητα στους δρόμους και οτιδήποτε άλλο. Ώρες-ώρες, αν βγεις στους ελληνικούς δρόμους πεζός ή με το αμάξι, έχεις την εντύπωση πως ο καθένας μας χρειάζεται και έναν οδοκαθαριστή από πίσω. Κάποτε νομίζω ότι πρέπει να μιλήσουμε και για αυτό. 

Κλιμακωτά πάνε οι ευθύνες. Ευθύνη έχει σαφώς η Πολιτεία, την σημαντικότερη, γιατί κράτησε ένα υπερσυγκεντρωτικό μοντέλο το οποίο έχει καταρρεύσει. Συνηθίζω να λέω ότι αυτό που βιώνουμε σήμερα δεν είναι τίποτα άλλο από το Βατερλό του συγκεντρωτισμού. Ευθύνες έχει η Αυτοδιοίκηση, πρωτίστως γιατί κρύφτηκε πίσω από τον συγκεντρωτισμό της Πολιτείας και δεν βγήκε να δηλώσει παρούσα και να αναλάβει τις δικές της ευθύνες και εκχώρησε ουσιαστικά την αρχαιοτέρα των αρμοδιοτήτων της. Είναι δική μας αρμοδιότητα. Δεν είχε καμία δουλειά κανένας Υπουργός και κανένας Νομάρχης -και δεν το λέω ανταγωνιστικά- και κανένας Περιφερειάρχης, να ασχολείται με τα απορρίμματα. Είναι δική μας υπόθεση και κανενός άλλου.


Οι τοπικές κοινωνίες θα πρέπει να έρθουν ενώπιος ενωπίω με τις δικές τους ευθύνες. Να είναι σωστά ενημερωμένες και να ξέρουν πως όποια λύση και αν επιλέξουν, ακόμα και δημοψηφίσματα που σε λίγο θα μας επιτρέπει ο νέος Κώδικας, έχουν κόστος. 

